作者:張炎
標題:摸魚子
內容:溯空明、霽蟾飛下，湖湘難辨遙樹。流來那得清如許，不與眾流東注。浮淨宇。任訊息虛盈，壺內藏今古。停杯問取。甚玉笛移宮，銀橋散影，依舊廣寒府。休凝佇。鼓枻漁歌在否。滄浪渾是煙雨。黃河路接銀河路。炯炯近天尺五。還自語。奈一寸閒心，不是安愁處。凌風遠舉。趁冰玉光中，排雲萬里，秋艇載詩去。